
1. Основание за разработване 
Общинската програма за насърчаване използването на енергия от възобновяеми източници 2012 – 2015 г. (ОПНИЕВИ) на Община Чепеларе е разработена в съответствие с Националния план за действие за енергията от възобновяеми източници и чл. 10, ал. 1 и ал. 2 от Закона за енергията от възобновяеми източници. 
Оптималното използване на енергийните ресурси, предоставени от възобновяеми източници (ВИ), е средство за достигане на устойчиво енергийно развитие и минимизиране на вредните въздействия върху околната среда от дейностите в енергийния сектор. Произведената енергия от ВИ е важен показател за конкурентноспособността и енергийната независимост на националната икономика. Делът на ВИ в енергийния баланс на България е значително по-малък от средния за страните от Европейския съюз (ЕС). 
Производството на електрическа и топлинна енергия от ВИ има добре известни ползи както в Европейския съюз, така и в България. Тези ползи са анализирани многократно в редица доклади на Европейската комисия (ЕК), както и в основни стратегически документи на национално ниво и могат да се обобщят в следните направления:

· подобряване на сигурността на енергийните доставки;

· повишаване на конкурентоспособността на индустрията и секторите, разработващи технологии за оползотворяване на ВИ;

· намаляване на емисиите на парникови газове основно от енергийния сектор;

· намаляване на националните и регионални емисии на замърсителите;

· подобряване на икономическите и социалните перспективи за регионално развитие.
Енергийната политика на ЕС е продиктувана от промените в климата, които особено в последните години отправят все по-тревожни сигнали за човечеството. Глобалните предизвикателства, свързани с околната среда, изискват отговор и действия на глобално, регионално, национално и местно ниво.  Към страните членки се поставят все по-високи изисквания за увеличаване дяла на възобновяемата енергия в крайното енергийно потребление. Тези изисквания се регламентират с редица правни норми на първичното и производно право на ЕС и се транспонират в националните политики и законодателства на страните членки. Политиката за чиста енергия споделя фундаментални цели с широк диапазон политики на Общността, като най-съществените от тях са: насърчаване на конкурентоспособността и трудовата заетост, осигуряване на достъп до основни стоки и услуги и укрепване на ЕС като партньор в устойчивото развитие. Енергията от ВИ и енергийната ефективност са в състояние да окажат силно въздействие върху предизвикателствата, пред които са изправени другите секторни политики. В тази връзка на ниво Европейски съюз се прилага координиран подход в голям диапазон политики на Общността, които оказват въздействие върху рационалното използване на енергията.

Основните цели на пакета „Климат – енергетика” са:

· 20% намаляване на емисиите на парникови газове до 2020 г. спрямо базовата година по протокола от Киото; 

· 20% увеличение на енергийната ефективност; 

· 20% дял на енергията от възобновяеми източници в общото потребление на енергия в ЕС до 2020 г.;

· 10% дял на биогоривата в транспорта до 2020 г.

В решаването на въпросите, свързани с изменението на климата, съществен принос имат както държавните и местни институции, така също и бизнесът, академичните и научни среди, неправителствените организации, гражданите.

2. Цел на Програма на Община Чепеларе за насърчаване използването на енергия от възобновяеми източници и биогорива.

Общинската програма за насърчаване на използването на енергия от ВИ и биогорива е израз на политиката за устойчиво развитие на Община Чепеларе. Главната стратегическа цел на програмата е: 

Създаване на устойчив модел и развитие на енергийната инфраструктура за производство и потребление на енергия с балансирано оползотворяване на конвенционални и възобновяеми енергийни ресурси на основата на съвременни енергийни и информационни технологии.
Главната стратегическа цел предопределя нова енергийна политика на общината, основана на два основни приоритета:

I. Енергийна ефективност в сгради и съоръжения на техническата инфраструктура.

II. Оползотворяване на местния ресурс на възобновяемите източници на енергия.

Специфични стратегически цели на ОПНИЕВИ:
Стратегическа цел 1. Балансирано оползотворяване на местния потенциал от възобновяеми енергийни източници и биогорива и намаляване на вредните емисии в атмосферата.

Мерки за постигане на стратегическа цел 1:

· Анализ и оценка на реалните възможности за оползотворяване на потенциала на ВЕИ в района на община Чепеларе.
· Повишаване на енергийната независимост на общината чрез използване на ВЕИ с доказана приложимост в конкретни сектори и обекти.
· Финансиране на проекти по ВЕИ. Усвояване на средства от структурните и кохезионния фонд на ЕС за проекти по ВЕИ.


Стратегическа цел 2. Насърчаване на производствени и потребителски модели за чиста енергия.



Мерки за постигане на стратегическа цел 2:

· Повишаване на административния капацитет  в инвестиционната среда на общината.
· Разработване на инструменти за местна политика за насърчаване на ВЕИ в общината.
· Иницииране и организиране на информационни кампании сред населението на общината за използване на ВЕИ и повишаване на жизнения стандарт чрез енергийна ефективност.


Стратегическа цел 3. Стимулиране и управление на търсенето, производството и потреблението на енергия от ВЕИ.

Мерки за постигане на стратегическа цел 3:

· Увеличаване на търговските възможности на общината чрез нови производства на енергия от ВИ и развитие на публично-частното партньорство в областта на предоставяне на енергоефективни услуги.
· Въвеждане на енергиен мениджмънт в общината и ефективно функционираща система за енергиен мониторинг.


Поставените цели ще се изпълняват с отчитане на динамиката и тенденциите в развитието на европейското и българското законодателство за насърчаване използването на енергия от В  И, законодателството по енергийна ефективност и пазарните условия. В тази връзка програмата ще бъде отворена за изменение и допълнение по целесъобразност през целия програмен период. 
3. Приложими нормативни актове. 

Основните нормативни актове, които уреждат обществените отношения, свързани с насърчаване развитието и използването на технологии за производство и потребление на енергия, произведена от възобновяеми източници  и биогорива, и опазването на околната среда, са:
· Закон за енергията от възобновяеми източници (ЗЕВИ);

· Закон за енергетиката (ЗЕ);

· Закон за устройство на територията (ЗУТ);

· Закон за опазване на околната среда (ЗООС);

· Закон за биологичното разнообразие (ЗБР);
· Закон за собствеността и ползването на земеделски земи (ЗСПЗЗ);

· Закон за горите;

· Закон за чистотата на атмосферния въздух и подзаконовите актове за неговото прилагане;

· Закон за водите;

· Закон за рибарството и аквакултурите;

· Наредба № 14 от 15.06.2005 г. за проектиране, изграждане и въвеждане в експлоатация на съоръженията за производство, преобразуване, пренос и разпределение на електрическа енергия (ЗУТ);

· Наредба за условията и реда за извършване на екологична оценка на планове и програми (ЗООС);

· Наредба за условията и реда за извършване на оценка на въздействието върху околната среда (ЗООС);

· Наредба № 6 от 09.06.2004 г. за присъединяване на производители и потребители на електрическа енергия към преносната и разпределителната електрически мрежи (ЗЕ);

· Наредба № 3 от 31.07.2003 г. за актовете и протоколите по време на строителството (ЗУТ).

4. Профил на община Чепеларе
4.1.  Географско местоположение и климат

Фигура 1

[image: image2.png]



Община Чепеларе се намира в Централните Родопи, в горното течение на Чепеларска река. На изток граничи с община Лъки, на запад – с община Девин, на север и североизток – с общините Родопи и Асеновград, и на юг – с община Смолян. Чепеларе се намира на 230 км от столицата София, на 80 км от град Пловдив и на 10 км от курорта Пампорово. 

Теренът на общината има типичен планински характер. Най-високата точка на територията е връх „Персенк” – 2091м. Средната надморска височина е 1200 м.   
Климатът в Чепеларска община се определя от комбинираното въздействие на типичния европейски умерено-континентален климат, високата надморска височина, меките и топли средиземноморски сухи ветрове, идващи от сравнително близко разположеното Бяло море и слънчевата радиация. 

Поради чувствителното влияние на Средиземноморието, зимата е мека. Снежната покривка се задържа сравнително дълго, между 80 и 120 дни в годината, със средна дебелина за м. януари и февруари 30 – 80 см. Пролетта настъпва сравнително късно – в средата на м. май, есента е топла и суха, лятото – прохладно и свежо.

Средно годишната температура е 7,3°С. Средно месечните температури за гр. Чепеларе са както следва: Януари -2,5°С; Април 6,4°С; Юли 16,6°С; Октомври 8,3°С. Средната абсолютна максимална температура е от 23,5°С до 32°С, средните абсолютни минимални температури са от порядъка -20°С до -18°С. 


Средногодишната сума на валежите за района на общината е в границите 700-900 мм/кв.м. 










Таблица 1
	Температура, °С
	Януари: от –7 до –1,5°С

Април: от 1,5 до 7,5°С

Юли: от 11 до 18°С

Октомври: от 3,5 до 9,5°С

	Средна годишна температура, °С
	От 12°С до 18°С

	Валежи
	Пролет: от 18 до 27л./кв.м;

Лято: 19 до 27л./кв.м;

Есен: 16 до 24л./кв.м

Зима: 15 до 22л./кв.м

	Общо количество валежи
	От 70 до 96л./кв.м

	Относителна влажност
	78%

	Преобладаващи ветрове в общината /посока/
	Западни 


4.2. Площ, брой населени места, население 
Територията на Община Чепеларе е 375 км². Това е 11,7 % от област Смолян. Общината обхваща 13 населени места, обособени в 3 кметства и 7 кметски наместничества, а именно: гр. Чепеларе – административен център на Община Чепеларе, селата Павелско, Хвойна, Забърдо, Малево, Орехово, Богутево, Острица, Лилеково, Зорница, Проглед, Дряновец, Студенец, а също така и известния зимен курорт Пампорово. 
По данни на НСИ от последното преброяване на населението в началото на 2011 г., населението на община Чепеларе наброява 7 720 жители или 6,3 % от населението на област Смолян, от които жени – 4 003 и мъже – 3 717. 

В гр. Чепеларе живеят общо 5 381 жители, от които 2 756 жени и 2 625 мъже, а селата на територията на общината се населяват от 2 339 души, от които 1 247 жени и 1 092 мъже.
Както е видно от фигура 1, 70 % от населението на територията на общината живее в гр. Чепеларе, а останалите 30 % от жителите населяват селата на територията на общината.

Следва да се отбележи, че Чепеларе е сред общините със силно променлив брой на пребиваващите, което е свързано с развитието на туризма. Целогодишно през хотелите и хижите в общината, както и к.к. Пампорово минават десетки хиляди туристи както от страната, така и от чужбина.

4.3. Сграден фонд 

Съществуващите сгради на територията на община Чепеларе се делят най-общо по вид на собствеността на общински и частни (на физически лица и на предприятия и фирми). 

Общинските сгради са строени в края на миналия век и в общия случай се нуждаят от сериозни инвестиции в сферата на енергийната ефективност. Сградите са с ниски качества по отношение на топлотехническите характеристики на стени, под и остъкления на фасадите. Външните стени са изпълнени с ниски топлотехнически характеристики и изискват допълнителна топлоизолация. Дограмите и вратите на сградите, които не са подменени с PVC дограма, а са изработени от дървени слепени профили, са с висок коефициент на топлопреминаване, което изисква подмяна с нова дограма с двоен стъклопакет с нискоемисионно стъкло. 

По-голямата част от частните сгради са в същото състояние и се нуждаят от сериозни инвестиции за внедряване на мерки за енергийна ефективност и използване на енергия от ВИ. Външните стени на повечето стари сгради имат до пет пъти по-големи топлинни загуби в сравнение с нормите за ново строителство. В над 80 % от съществуващия сграден фонд сутерените и таванските плочи са без топлоизолация. Топлинните загуби през прозорците и балконските врати достигат до 50 % от общите топлинни загуби на сградите. Този сграден фонд ще съществува дълго и е необходимо да се вземат мерки за възстановяването му, ако за всеки конкретен случай това е икономически оправдано.

Подобряването на топлоизолацията, подмяната на дограмите, модернизирането на отоплителните инсталации, използването на слънчева енергия и т.н. могат да намалят енергопотреблението в стария сграден фонд с около 50 %, което е приоритет на общината.
На съществуващите сгради ще се съставят технически паспорти след реконструкциите, част от които е и сертификата за енергийна ефективност.  

4.4.  Промишлени предприятия

Икономическата  характеристика на община Чепеларе днес е повлияна от протичащите в реалния икономически сектор процеси, довели до съществени негативни промени в редица отрасли на промишлеността, в аграрния сектор и др. стопански дейности. Основните икономически отрасли в община Чепеларе са туризмът и горското стопанство. 

На територията на общината развиват дейността си около 900 фирми. Най-голямата е “Амер Спортс България” ЕООД, собственост на Amer Sports със седалище във Финландия, притежаваща световно известните марки Atomic, Salomon, Volant, Wilson, Precor, Suunto, Mavic и Arc’teryx.

Втората по големина фирма е “Пампорово” АД – Пампорово. В община Чепеларе е създадено и публично-частно дружество „Чепеларе курорт” АД, в което собственици са Община Чепеларе и „Родопска инициатива” АД. Акционери в „Родопска инициатива” с равни дялове са „Орион ски” АД, „Родопски дом” ООД и „Екологични продукти” ООД. В общината има три предприятия за преработка на селскостопанска продукция, едно държавно горско стопанство, около двайсет дървообработващи предприятия и около десет работилници за мебели, дограма и дърводелски услуги.
На територията на общината развива дейност и “Фунгоробика – България”  ООД,  която е предприятие за изкупуване и преработка на гъби, предназначени за износ в Италия. Съществуват още предприятия за строителни материали,  шивашки цехове, фирми за строителна дейност, частни горовладелски кооперации.


Потреблението на енергия от ВИ в промишлените предприятия тепърва ще придобива все по-голямо значение. Независимо от високата значимост на ВЕИ, те  не могат да се конкурират ефективно с традиционните енергийни източници без значителни субсидии. Основните предизвикателства, особено в период на променяща се глобална финансова среда, са: неблагоприятна пазарна структура – високите капиталови и производствени разходи, в сравнение с тези при традиционните енергийни източници; непредсказуема политика и регулации в тази област; недостатъчно финансиране за достигане на индикативната цел. За внедряване на ВЕИ за напред ще е необходима финансова и политическа подкрепа.
4.5. Транспорт

Достъпът до територията на община Чепеларе се  осъществява единствено чрез автомобилен транспорт. Категорията на изградената пътна мрежа в района е ниска. Основният път, пресичащ тази част на Родопите (ІІ-86 / Пловдив – Смолян – Рудозем – границата с Гърция (Ксанти)), е второкласен. Поддържа се от Пътно управление – Смолян. В района няма пътища от първи клас. През юни 2011 г. започна дългоочакваната рехабилитация на пътя в участъка от Асеновата крепост до северния вход на град Чепеларе, което ще подобри значително транспортната достъпност. 


 Изградената пътна мрежа в общината включва общо 119,3 км пътища от републиканската пътна мрежа (от които 80 км IV-ти клас), както и 40 км местни пътища. Общината стопанисва около 60 км от пътищата IV-ти клас и местните пътища.










Таблица 2

	Категория на пътя
	Дължина (км)
	Относ. дял. (%)
	Техн. х-ка
	Забележка

	Първокласени  пътища
	няма
	няма
	няма
	няма

	Второкласен път ІІ –86
	35
	22,0
	средна
	През 2011 г. започна основен ремонт на пътя, финансиран от ЕБ, краен срок - 2013 г.

	Третокласни
	4,3
	2,7
	Средна
	Нуждаят се от основен ремонт

	Четвъртокласни
	80
	50,2
	Средна 
	Нуждаят се от основен ремонт

	Местни пътища
	40
	25,1 
	Средна 
	Част с асфалтова настилка, част са черни

	Общо 
	159,3
	100
	Средна
	


4.6. Домакинства

Състоянието на жилищния и сграден фонд на частните лица в голяма степен припокрива това на общинските сгради. Повечето частни жилища се нуждаят от саниране, полагане на топлоизолация на външни стени, покрив и под. Голяма част от тях са с амортизирана дограма. Около 20 % от домакинствата в община Чепеларе употребяват енергия от ВЕИ (главно от соларни панели и централно отопление с биогорива). Необходими са доста средства за саниране и подобряване на енергийната ефективност на остарелия сграден фонд. 

В момента, в частните жилища, енергията от ВИ трудно се конкурира с традиционно добиваната енергия. Без значителна финансова подкрепа използването на ВЕИ в домакинствата е нецелесъобразно в местата където има изградена електропреносна мрежа. 

4.7. Услуги

Приоритет в общинската политика на Община Чепеларе е внедряването на ВЕИ в сградите – общинска собственост. Данни за монтирани в сферата на услугите инсталации за производство на топлинна енергия, работещи с възобновяеми източници, както и за тяхната мощност, модел и година на пускане в експлоатация, може да се видят в таблицата по-долу.  
Таблица 3
	№
	Населено място
	Мощност по модули и общо, kW
	Модел на инсталацията и вид гориво
	Организация, фирма или ФЛ-собственик на инсталацията 


	Пуск в експло-атация, месец и година
	Годишна използваемост  на инсталацията, часове
	Друга информация

	1. 
	Чепеларе
	275
	CSA230, „Термомеханика” – Италия

Дървесен чипс
	Професионална гимназия по селско, горско стопанство и туризъм „Никола Й. Вапцаров”
	Ноември 2009 г.
	5760 часа
	

	2. 
	Чепеларе
	410
	ECO 350S, CETIK ISI SAN – Турция

Пелети
	Община Чепеларе
	Октомври 2008 г.
	720
	Котелът отоплява две сгради: Общинска администрация и поликлиника

	3. 
	Чепеларе
	349
	KOZ 300, KOZLUSAN HEATING SYSTEMS – Турция

Пелети
	Община Чепеларе 
	Февруари 2010 г.
	620
	Котелът отоплява сградата на Спортно училище „Олимпийски надежди”

	4. 
	Чепеларе
	290
	KOZ 250, KOZLUSAN HEATING SYSTEMS – Турция

Пелети
	Обединено детско заведение – Чепеларе, Филиал „Здравец”
	Ноември 2009 г.
	4416
	

	5. 
	Чепеларе
	271
	MARINA CSA  230, DALESSANDRO TERMOMECCANICA - Италия

Пелети
	Обединено детско заведение – Чепеларе, Филиал „Елхица”
	Октомври 2009 г.
	4452
	

	6. 
	Чепеларе
	290
	EKO 250S, CETIK ISI SAN – Турция

Пелети
	Обединено детско заведение – Чепеларе, Филиал „Радост”
	Септември 2008 г.
	800
	


4.8. Селско стопанство

· Земеделие:

Земеделските терени в община Чепеларе възлизат на 120 258 дка (32% от територията на общината), от които обработваемата земя представлява 65 758 дка, в това число ниви – 38 102 дка, трайни насаждения – 86 дка и  естествени ливади 27 570 дка. Мерите и пасищата са 52 500 дка, а полските пътища и прокари –  2 000 дка. 

От общата площ на земеделските територии, с най-голяма площ са мерите и пасищата – 43,66% от земеделската  земя, следвани от нивите, на които се падат 31,68% и естествените ливади, които представляват 22,92%. С най-малък дял са трайните насаждения – едва 0,07% от земеделските земи. Полските пътища и прокари заемат 1,66%.
Структура на поземлените ресурси в общината

Таблица 4
	Показатели
	Размер (дка)
	Структура (%)

	Мери и пасища
	52 500
	43,66

	Ниви
	38 102
	31,68

	Естествени ливади
	27 570
	22,92   

	Трайни насаждения
	       86
	  0,07

	Полски пътища и прокари
	 2 000
	  1,66

	Всичко 
	120 258
	100,00


Поради географското разположение на община Чепеларе, селскостопанските дейности,  които могат да се развиват, са ограничени. Основната земеделска култура,  която се отглежда в района, са картофите.  Те осигуряват минимален доход на производителите, тъй като производството им е разпокъсано, трудно се обработва машинно, себестойността на продукцията е висока, а пазарът е наситен и с вносна, по-евтина стока. За да бъде рентабилно това производство, е необходимо сдружаване на земеделските стопани, обработващи съседни имоти, за по-пълноценно използване на съществуващия машинен парк, използване на качествени и подходящи сортове семена, осигуряващи висок добив и  високо качество.  Районите около селата Орехово, Забърдо и Зорница са с най-подходящи природни условия за това. Наред с традиционното картофопроизводство, в районите около Хвойна и Павелско е възможно отглеждането на етерично-маслени култури като лавандула, мента и всички видове овощни дървета. На територията на цялата община е подходящо засаждането и възстановяването на площи,  засети с дребни плодове от подбрани сортове, билки (лечебни и за подправки). Това ще даде възможност за увеличаване на площта на пашата на пчелите,  а с това и броя на кошерите и пчелите майки, което ще разшири възможностите за производство на мед и други пчелни продукти. 
· Животновъдство:

На този етап не е благоприятно развитието на животновъдството поради високата себестойност на продукцията и ниските изкупни цени на млякото. Въпреки това е възможно увеличаване асортимента на млечните продукти в сега съществуващите мандри:  производство на кисели млека –  натурални и с горски и дребни плодове, различни видове сирена, кашкавали, сирене-крема, сладоледи,  сметани и др. и то в различни по грамаж и подходящи по вид опаковки, които могат да се използват в туристическата дейност.
4.9. Външна осветителна уредба

През м. март 2012 г. е направено енергийно обследване на уличното осветление в община Чепеларе, с което е констатирано следното: 

Осветителните тела в община са морално и физически остарели, с лоши светлотехнически и енергийни показатели, и неадекватна степен на защита. Голяма част от тях са амортизирани, с дефектирали части и светлоизточници, като основната причина за това е липсата на финансови средства в общината за ремонт на осветителните тела и заплащане на консумираната за улично осветление електроенергия. Към момента община Чепеларе сама се грижи за поддръжката на уличното осветление. Цената, определена за месечна поддръжка на едно осветително тяло, е 2,00 лв. без ДДС. Годишния разход на общината за поддръжка на едно осветително тяло възлиза на 24,00 лв. без ДДС. Понастоящем управлението на уличното осветление на територията на общината се осъществява посредством електронни часовници с вграден астрономически календар и фотоклетки.
На база на енергийното обследване е изготвен проект за енергийна ефективност, целящ оптимизиране работата на уличното осветление в общината и обхващащ подмяна на съществуващите улични осветителни уредби с натриеви лампи високо налягане (НЛВН) с нови енергоефективни светодиодни осветителни уредби, като по този начин се намалява мощността, реализират се икономии на електроенергия и се подобрява качеството на уличното осветление. Стремежът е реконструираното осветление да получи висока положителна оценка, да има добра визия, допринасяйки за развитието на общината по нов начин, като максимално се използват добрите европейски практики в изграждането и експлоатацията на улично осветление. В проекта са включени енергоспестяващи мерки, като по този начин се намалява мощността, реализират се икономии на електроенергия и се подобрява качеството на уличното осветление.

5. Възможности за насърчаване. Връзки с други програми. Източници и схеми за финансиране.

Финансирането на дейностите от Общинската програма за насърчаване използването на енергия от възобновяеми източници и биогорива 2012 – 2015 г. може да бъде осигурено по различни начини. Най-общо подходите за финансиране са два:

· Подход „отгоре – надолу” – анализ на съществуващата законова рамка за формиране на общинския бюджет, прогнозиране на бюджета и използване на специализирани източници.

· Подход „отдолу – нагоре” – основава се на комплексни оценки на възможностите на общината да осигури индивидуален праг на финансовите си средства или публично-частни партньорства (ПЧП).

За правилното прилагане на финансовите механизми и за да може общината най-ефективно да се възползва от тях, е необходимо: задълбочено проучване на условията за финансиране; правилно ориентиране на целите на конкретен проект към целите на определена програма или фонд; точна оценка на възможностите за съфинансиране и партньорство; достижими, изпълними и измерими екологични и икономически ползи от проекта; ресурсно обезпечаване и ефективен контрол над дейностите и разходване на средствата. 
Най-общо финансирането може да бъде пряко субсидирано или грантово финансиране на проекти за възобновяеми източници.

5.1. Цялостно или частично финансиране на инвестиционните програми може да бъде осигурено чрез национални, европейски и международни програми и фондове. Европейските програми и фондове, които предлагат възможности за финансиране на проекти за енергийна ефективност и възобновяеми източници са: 

· ОП ”Регионално развитие”, 
· Програма за развитие на селските райони; 
· ОП “Развитие на конкурентоспособността на българската икономика”, 
· Финансови схеми по Национални и европейски програми.

Европейските програми за грантово и субсидирано финансиране за електроцентрали и инсталации с възобновяеми източници се осъществяват през Министерство на икономиката, енергетиката и туризма (МИЕТ), Министретсво на регионалното развитие и благоустройството (МРРБ), Министерство на земеделието и храните (МЗХ). 
5.2. Друг начин за финансиране са държаните субсидии – републиканския бюджет.

5.3. Стопанските субекти могат да реализират проекти по енергийна ефективност и възобновяеми източници и чрез собствени средства. 


5.4. Друг начин за финансиране са следните икономически механизми:
· Публично-частни партньорства за реализация на проекти за енергийна ефективност и ВИ с голяма обществена значимост и ефективност;

· Договор с гарантиран резултат. Приложното поле за използването на този инструмент са взаимоотношенията с фирми за енергоефективни услуги, по които възложители са учреждения и институции на бюджетна или общинска издръжка (болници, училища, детски заведения, санаториуми, пансиони за стари хора, домове за инвалиди, театри, кина, музеи, читалища, библиотеки, хотели, почивни домове, административни сгради и т.н.). Фирмите за енергоефективни услуги с гарантиран резултат (известни като ЕSCО) осигуряват със собствени средства ЕSCО-услуги и инвестиции (проучване, внедряване, експлоатация и поддръжка) при гарантирано ниво на енергийните спестявания, възвръщащи инвестицията заедно с известна печалба. Съгласието за извършване на тези услуги се обективира в договор между ЕSCО-фирмата и съответния клиент. Изпълнението на мерките води до намаляване на енергийните разходи и намаляване на разходите по поддръжката и експлоатацията на сградите. Разходите на инвестицията се изплаща на фирмата от постигнатите икономии, като постигнатата печалба се разпределя между договарящите страни. 

· Кредити с грантове по специализираните кредитни линии (Европейска банка за възстановяване и развитие; Фонд „Енергийна ефективност и възобновяеми източници, МФ „Козлодуй” и др.).
6. Потенциал на община Чепеларе за използването на енергия от възобновяеми източници

 Слънчева енергия

Средногодишното количество на слънчево греене за България е около 2 150 часа, а средногодишния ресурс слънчева радиация е 1 517 kWh/m². Като цяло се получава общо количество теоретически потенциал слънчева енергия, падаща върху територията на страната за една година от порядъка на 13.103 ktoe. Като достъпен годишен потенциал за усвояване на слънчевата енергия може да се посочи приблизително 390 ktoe (Като официален източник за оценка на потенциала на слънчевата енергия се използва проект на програма PHARE , BG9307-03-01-L001, „Техническа и икономическа оценка на ВЕИ в България”. В основата на проекта са залегнали данни от Института по метеорология и хидрология към БАН, получени от всичките 119 метеорологични станции в България, за период от над 30 години). След анализ на базите данни е направено райониране на страната по слънчев потенциал и България е разделена на три региона в зависимост от интензивността на слънчевото греене (на фигурата долу).
· Централен Източен регион – 40% от територията на страната, предимно планински райони. Средногодишната продължителност на слънчевото греене е от 400 h до 1 640 h - 1 450 kWh/m² годишно.
· Североизточен регион – 50% от територията на страната, предимно селски райони, индустриалната зона, както и част от централната северна брегова ивица. Средногодишната продължителност на слънчевото греене е от 450 h до 1 750 h - 1 550 kWh/m² годишно.
· Югоизточен и Югозападен регион – 10% от територията на страната, предимно планински райони и южната брегова ивица. Средногодишната продължителност на слънчевото греене е от 500 h до 1 750 h - 1 650 kWh/m² годишно.










Фигура 3
КАРТА НА СЛЪНЧЕВАТА РАДИАЦИЯ В БЪЛГАРИЯ ПО РЕГИОНИ

Средногодишната продължителност на слънчевото греене в района на Чепеларе е около 1 450 kWh/m2 годишно.
 Водна енергия

Речната мрежа в община Чепеларе е с отток на север и включва река Чепеларска (р. Чая след гр. Асеновград) и нейните притоци - реките Орешица, Забърдска, Сивковска, Янчовска и Лопухска, както и няколко дерета. Реките и доловете са с добре оформени корита, със скални дъна и стабилни брегове.

· Чепеларска река е главната водна артерия за района на гр. Чепеларе (десен приток на Марица). Тя води началото си от карстов извор в местността “Рожен”, общата водосборна площ обхваща 1010 кв.км. Реката е с дължина 85,9 км.

· Забърдска река – (ляв по-значителен приток на р. Чепеларска, по двата й бряга е разположено с. Забърдо);

· р. Орешица – ляв приток на р. Чепеларска, която образува живописния водопад Скакалото (с пад 30 м), минава през с. Орехово;
· р. Янчовска събира няколко карстови извора, които имат общ минимален дебит 12 л/сек. 

· Лопухската река е десен приток на р. Чепеларска, тя е в района на карст, който отвежда значителна част от дебита на водата в извора на Чепеларе. Този извор е с минимален дебит 60 л/сек. 

· Сивковска река е ляв приток на р. Чепеларска и минава през територията на града. За укрепване на подпорните й стени, на моста при втората подпорна стена и корекция на речното дъно, с цел  предотвратяване на наводнения, е изготвен проект, финансиран по Оперативна програма „Регионално развитие”.
 


Подземните води в района са предимно с пукнатинен произход. Наблюдава се неравномерност в разпределението им. Те подхранват малки извори с променливи дебити, не надхвърлящи 0,1-1 л/с. Изключение правят някои извори, разположени във високите и залесени дялове или в тектонските зони, при които дебитът достига до няколко л/с. Нивото на подземните води в гр. Чепеларе се движи от 2 м до 2.60 м под терена. Под канализационните колектори в района около реките, където подпочвените води са над темето на тръбите, са изградени дренажи.

Природните ресурси на общината позволяват изграждането на малки ВЕЦ. 
 Енергия от биомаса

Приблизително 66% от територията на общината е заета от гори (Таблица 5), поради което дърводобивната и дървопреработвателната промишленост са сред водещите отрасли на икономиката в общината.
Структура на територията на община Чепеларе

Таблица 5
	Показатели
	Размер (дка)
	Структура (%)

	Гори
	247 242
	66

	Земеделски терени
	120 258
	32

	Урбанизирана територия
	7 500
	  2

	Всичко 
	375 000
	100


Според фитогеографското райониране на страната, територията на община Чепеларе попада в източните части на Западнопланинския фитогеографски район и в югозападните части на Горнотракийския фитогеографски район. 


По отношение на горското райониране, общината попада в два пояса:

· На  буковите гори (между 900 и 1500 м.н.в.), за който са характерни обикновен бук, габър, черен бор, бреза и трепетлика, като към горната граница на пояса се срещат и смесени съобщества от бук и ела, от бук и смърч и др. 

· На иглолистните гори (между 1300 и 2200 м.н.в.), с характерни представители като бял бор и смърч. Срещат се още и формациите на брезата, трепетликата и елата, а от храстите значително разпространение имат сибирската хвойна, черната и синя боровинка.


Горският фонд на община Чепеларе е 247 242 декара (предимно смърч, бор и ела), като малко над 70% от горите са частни, организирани в 22 кооперации и дружества и още толкова частни ревира. 


Преобладават горите с дървопроизводителни и средообразуващи функции (53 % от общата площ на горите).
7. Мерки и дейности за насърчаване. Проекти.

План 
на дейности, мероприятия и проекти за насърчаване използването на енергия от възобновяеми източници
· Реконструкция на отоплителните инсталации в общинските сгради
Преминаване от конвенционално към биогориво в шест общински сгради. Изготвят се проекти за използване на биогориво и повишаване на енергийната ефективност и в останалите общински сгради.

· Оптимизиране работата на уличното осветление в общината 

Изготвен е проект за подмяна на съществуващите улични уредби с нови енергоефективни светодиодни осветителни уредби. Реализирането на проекта ще доведе до спестяване на:

· електрическа енергия в размер на 279 816 kWh/год.

· СО2 емисии в размер на 191 t СО2/год.

· Насърчаване на енергийната ефективност в жилищните сгради на територията на общината.
Разработване и осъществяване на общинска програма за:

-
насърчаване на проекти за енергийна ефективност в жилищни сгради;

-
подготовка и провеждане на кампания за насърчаване на повишаването на енергийната ефективност в жилищните сгради
· Изграждане на енергийни предприятия на територията на общината на основата на енергия от възобновяеми източници

Приоритет на общината е изграждането на нови хидроенергийни и фотоволтаични мощности с цел намаляване количеството на замърсителите и устойчиво енергийно развитие.  
Инвестиционни проекти:

· Изграждане на 5 мини ВЕЦ – публично-частно партньорство (ПЧП)

· Изграждане на районни отоплителни централи (на биомаса)

· Изграждане и въвеждане в експлоатация на 7 фотоволтаични централи– ПЧП
Неинвестиционни дейности:

· Извършване на проучвания за количествата достъпна дървесна биомаса

· Проучване възможностите за изграждане на мини ВЕЦ и фотоволтаични централи

· Проучване на възможни източници за финансиране на проектите

· Създаване на контакти и изграждане на публично-частни партньорства

· Проучвания на потенциала за енергийна ефективност в общината и на възможностите за неговото оползотворяване
Очаквани резултати:

· Енергиен баланс, съставен на основата на потенциала на ВЕИ на територията на общината и на стратегическата цел за постигане на енергийна независимост
· Създадени предпоставки за оползотворяване на потенциала на ВЕИ

· Идентифицирани финансови източници и инструменти за финансиране на проектите и дейностите от енергийната програма на общината
· Енергийна информационна база на общината.

Неинвестиционни дейности (проучвания):

· Проучвания на потенциала територията на общината по отношение на наличието и използваемостта на:

· възобновяемите енергийни източници в различни сектори (включително в областта на туризма)

· слънчевата енергия за производство на гореща вода и електричество
· Разработване на енергиен баланс на общината на основата на установения потенциал на възобновяеми енергийни източници
· Проучване на алтернативни възможности за финансиране на енергийната
програма на общината, в т.ч. по линия на оперативните програми на ЕС

· Проучване на местните нужди от техническа помощ в областта на енергийната ефективност
· Създаване и осигуряването на поддържането на енергийна информационна база на общината 

· Организиране на информационни кампании 
С цел повишаване на съзнанието при използването на енергия и оползотворяване на енергия от местни ВИ, в общината се организират информационни кампании за:

· възможностите за енергийни икономии 

· възможностите при използването на енергия от ВИ

8. Наблюдение и оценка на реализираните проекти.

Наблюдението и отчитането на ОПНИЕВИ ще се извършва периодично, на база реализирани проекти, като се съпоставят вложените финансови средства и постигнатите резултати. 

Нормативно установено е изискването за предоставяне на информация пред Изпълнителния директор на АУЕР и пред областния управител. Реализираните и прогнозни ефекти могат да бъдат изразени количествено и/или качествено чрез стойностни показатели / индикатори.

9. Заключение.

Общинската програма за насърчаване използването на енергия от възобновяеми източници на територията на община Чепеларе 2012 – 2015 г. е основен документ за провеждане на балансирана и устойчива енергийна политика на местно ниво. Тя дава възможност да се оптимизират подходите и методите за вземане на съответните решенията от страна на Общинския съвет и да се подобри дейността на администрацията на общината. Целеният резултат от изпълнение на програмата е:

· Намаляване потреблението на енергия от конвенционални горива и енергия на територията на община Чепеларе;

· Намаляване на вредните емисии в атмосферния въздух;

· Повишаване на благосъстоянието и намаляване на риска за здравето на населението.

От гледна точка на последващото прилагане на програмата, тя не  е „еднократен акт” със завършен краен продукт, водещ до решаване на проблемите на общината. Тя подлежи на допълнения и актуализация – т. нар. „подход на стратегическо планиране и програмиране”, при който планирането динамично и последователно се детайлизира на отделни етапи. 

При създаването на ОПНИЕВИ на община Чепеларе се прилага този подход, като се спазва изискването за непрекъснато отчитане на динамично променящите се във времето условия, фактори и предпоставки с оглед реализирането на дългосрочните и краткосрочните цели на местната политика за устойчиво енергийно развитие. 
ОПНИВЕИ има отворен характер и в три-годишният срок на действие ще се усъвършенства, допълва и променя в зависимост от новопостъпилите данни и инвестиционни намерения.

